Vruntlike grot thovoren an dey vorsichtighen heren borghermeystere unde rathlude der s[t]ath tho Revele. Wellet weten, leven vrundes, dat ik in juwen brewen vornam, dat ju Lambert van Velen, myn knecht, hadde thoghescreven, dat ik em nicht en redhe, dat he tho juu scholde komen uupp de breve, de ghy em unde my ersten sanden; wees ik daran dede, dat dede ik umme des willen, dat gy eme nenen dagh vorleden, uppe wat dag edder thiit he tho juu velich komen solde, unde ghy leeth also luden in juwen brewen, dat gy em nicht plichtich en weren men vruntscopp unde leve. Nuu hebbe ik sedder vornomen in juwen brewen, dat de tho juu komen solde; he solde juwer velich wesen tusschen hiir unde sunte Michelis daghe, unde ghy woldet eme don, wat bedderwen luden dar kennen konden, dat ghy eme plichtich weren van rechtes wegen. Ghuden vrundes, des bidde ik ju, dat gy juu daran vruntliken bewysset keghen eme, also ik juu tobelove; dat wil ik to allen thiiden gherne vorschulden, wor ik kan unde mach. Nicht meer tho dusser thiit. Ghot beware juu ere unde juu sunt tho ewighen thiiden, unde ghebedet tho my also tho juwen vrunde. Ghescreven in sunte Marien Magdalenen avende under mynen ingheseghel. By my Janeke Heneppmos, foghet ower Raseborgh. Adress: An de erliken, vorsichtigen heren borgermestere unde rath der stath to Rewele kome dusse breff mith werdicheyt.